इस संदर्भ में एक अन्य जनश्रुति भी प्रचलित है जिसके अनुसार एक बार जब ये महरबन्धु इन्द्रजात्रा के उत्सव के अवसर पर नेपाल गये हुए थे तो वहां पर उस समय बलि के लिए नियत भैंसे के सम्बन्ध में जो एक कठिन समस्या उपस्थित हो गयी थी वह यह है कि उस भैंसे के सींग पीछे गर्दन तक लम्बे होने के कारण उसकी गर्दन को खुखरी के एक आघात से काटना असम्भव होने के कारण लोग असमंजस में थे। राजा स्वयं बड़े पशोपेश में था क्योंकि राजा के द्वारा ही इसे काटा जाना था। राजा को इस असमंजस की स्थिति में देखकर महर बन्धुओं ने कहा यदि उन्हें अनुमति दी जाय तो वे इसे एक झटके में ही काट सकते हैं। इस पर राजा की अनुमति मिलने एक महर भाई ने भैंसे के समक्ष एक ऊंचे स्थान पर चढ़ कर उसे हरी धास का एक मुट्ठा दिखाया उसे खाने के लिए उसने ज्यों ही गर्दन ऊपर को उठाई त्यों ही एक भाई ने नीचे से पूरे जोर के साथ खुखरी से आघात करके उसकी गर्दन को उड़ा दिया। प्रसन्न होकर जब राजा ने उनसे पुरस्कार मांगने को कहा तो उन्होंने कहा कि हमें अपने क्षेत्र में इस उत्सव को मानाने की स्वीकृति के साथ इसमें प्रयुक्त किये जोने वाले मुखौटे भी प्रदान किये जांय। राजा ने खुश होकर उनके अनुरोध को स्वीकार कर लिया। वे उन मुखोटों को लेकर कुमौड़ में आये और वहां पर आठूं पर्व के अगले दिन उन्होंने इस उत्सव को मनाया। तब से यहाँ तथा आस-पास के क्षेत्रों में इसे इस अवसर पर मनाया जाने लगा।